Folketing
2002-12-06

Jeg lagde mærke til, at finansministeren løftede øjenbrynene af venlighed, fordi han kunne se, at her var der en reel mulighed for at finde en løsning, uden at det kostede ekstra skattekroner. Så derfor tror jeg såmænd også på, at det nok skal blive vedtaget. Men jeg undrer mig over, at Dansk Folkeparti overhovedet ikke så meget som sagde ét eneste ord. Dansk Folkeparti har ikke sagt så meget som ét eneste ord til SF's forslag om en ændring af grundbeløbene til fordel for de dårligst stillede pensionister i et ændringsforslag, vi stillede både i år, sidste år og forrige år. Så det er ikke, fordi det har skortet på forslag og ideer fra SF til, hvordan man kunne sikre varige løsninger for de dårligst stillede pensionister. Så vil jeg gerne sige til hr. Jann Sjursen her afslutningsvis: At vi støtter er sådan set ikke nyt. Da vi havde første behandling af lovforslaget om den her ældrecheck, tilkendegav vi allerede, at vi ville støtte det, og det gør vi selvfølgelig også fortsat.